IL-ĠLIEDA GĦAD-DRITTIJIET U D-DINJITÀ It-28 t'April 1958 jibqa' mfakkar bħala wieħed mill-agħar ġranet li qatt ra pajjiżna. Nhar il-Ħadd 26 t'April 2009, fis-Sala taċ-Ċentru Laburista ta' Raħal Ġdid fid-9:30am ser issir laqgħa ta' diskussjoni biex jitfakkru l-avvenimenti li seħħew f'dawk iż-żminijiet u anki biex jinħoloq dibattitu dwar l-isfidi li qed jgħix illum il-poplu Malti. Iltqajna ma' tnejn mill-organizzaturi sabiex naraw aħjar x'kien il-mottiv wara din l-inizzjattiva. Tkellimna wkoll ma' Dr Joe Micallef Stafrace li jiftakar sewwa t-taqtiegħa ta' dawk il-ġranet għax kien hemm hu wkoll fost il-folla tad-dimostranti.... INTERVISTA: DR JOE MICALLEF STAFRACE (kien fost id-dimostranti tat-28 t'April 1958) X'ġara fit-28 ta' April 1958? F'April tal-1958 il-ħaddiema ta' mas-servizzi kellhom inkwiet kbir fuqhom minħabba s-sensji. Dak iż-żmien lil dawn il-ħaddiema tas-servizzi konna nħarsu lejhom bħala l-industrija tal-gwerra. F'din l- industrija tal-gwerra ma rridux naraw biss lit-tarzna, kif ħafna jagħmlu. Għax ma' dawn kien hemm ukoll l-impjegati mal-Army u l-impjegati mar-Royal Airforce. Issa dak iż-żmien kien jiġri illi n-numru tal-ħaddiema kien jgħola u jinżel skont il-ħtiġijiet militari. Hija ironika li tgħid illi l-Maltin ta' dak iż-żmien kienu jirraġunaw li allaħares kellha tikkwieta d-dinja għax kienu jispiċċaw b'qabda sensji. Min-naħa tiegħu, l-Gvern Ingliż qatt ma ried illi l-poplu Malti jkollu alternattiva ta' xogħol ieħor ħalli hu jkolli dejjem sors ta' xogħol għal lest skont il-bżonn tal-'fortizza' jiġifieri kompatibilment mas-sitwazzjoni internazzjonali. Wara t-Tieni Gwerra Dinjija l-qagħda madwar id-dinja kienet damet ftit ma kkalmat. Kien hemm il-Gwerra Bierda, kien hemm il-problema tal-Kanal tas-Suez u ħafna problemi oħrajn. Jiġifieri ġeneralment dejjem kien hemm it-taqlib. Imma meta s-sitwazzjoni kienet tikkalma, l-unika triq għal Maltin kienet tkun l-emigrazzjoni. Fix-xahar t'April 1958, il-ħaddiema bdew jiltaqgħu u jagħmlu d-dimostrazzjonijiet fi Strada Rjali l-Belt. Kienu jkunu dimostrazzjonijiet paċifiċi. Imma jien ġo qalbi kont nobsor li għad tinqala' xi waħda, bil-pulizija telgħin u neżlin il-Belt kuljum minħabba d-demostranti. Ġara illi għat-28 t'April 1958, il-GWU ordnat strajk ġenerali bi protesta kontra dawn is-sensji. U l-istrajk kien suċċess kbir għax dakinhar Malta kollha waqfet. Mhux biss in-nies tas-servizzi u n-nies tal-gvern waqfu mix-xogħol, imma anki tal-ħwienet u dawk tat-trasport. Iżda għalkemm l-istrajk kien suċċess, ma ġiex bi prezz irħis għax il-ġrajjiet ta' dakinhar tniżżlu fl-istorja ta' Malta. Fil-ħarġiet tal-ġurnal Is-Sebħ t'April 1958, jiena irrakkuntajt dak kollu li rajt u smajt għax jiena wkoll kont hemm waqt id-dimostrazzjoni tat-28 t'April 1958. Fil-fatt f'ritratt li kien ġie ippubblikat, hemm jien imdawwar bil-pulizija. Nista' ngħid li numru ta' pulizija ġabu ruħhom ta' ġentlomi waqt dawk il-ġrajjiet. Imma mhux kollha. Dak iż-żmien kien hemm il-Kummissarju Vivien De Gray li kien iddikkjara li kien serv tar-reġina. Iżda De Gray ma kienx kapaċi jiffaċċja l-folla u għalhekk bagħat lill-Assistent Kummissarju J Bonnici Soler minfloku. Dan kien bniedem selvaġġ. Id-dimostranti ma kienu qed jagħmlu l-ebda ħsara. Imma l-protesti li kienu qed isiru ta' kuljum kienu qed jiġu rrappurtati fil-ġurnali, anki f'dawk internazzjonali u l-gvern Ingliż ta' dak iż-żmien beda jiddejjaq. Immexxija minn Bonnici Soler, il-pulizija u l-kavallerija ntefgħu fuq il-poplu bil-lembubi, jagħtu bl-addoċċ, kif ġie ġie u b'ċerta vendikazzjoni. Jiena li kont ħdejn il-bieb ta' Kastilja fi Triq Merkanti stajt nara dak kollu li kien qed jiġri. Parir li kien tani wieħed tas-CID il-lejl ta' qabel, aktarx evitali li nlaqqata' jien ukoll dakinhar. Niftakar li dan kien tani taħriġ ta' kif għandi inġib ruħi waqt id-dimostrazzjonijiet. Jiġifieri li nimxi la ġenba, bil-ħajt wara dahri, ħalli b'hekk ma nkunx nista' naqla' daqqiet minn wara. L-aktar l-aktar jekk xi ħadd jiġi għalija, nkun naf min hu u nkun naf ukoll li ser jattakkani. Kien hemm folol kbar ta' nies. U l-irjus saħnu u nqassmu sewwa f'dik il-ġurnata! Kull fejn il-Pulizija bdiet tara żewġ persuni flimkien, bdiet tiġri warajhom u ttihom bla ħniena. Fil-fatt numru ta' nies li ssawwtu, lanqas biss kienu demostranti imma sempliċiment inzertaw għaddejjin minn hemm f'dak il-waqt. Uħud minn dawk li waqgħu mal-art taħt id-daqqiet tal-lembubi saħansitra komplew jingħataw daqqiet bis-sieq. Fil-ġenn u d-dagħdiegħa li kellhom fuqhom dakinhar il-Pulizija, lanqas intebbħu li kienu qed isawwtu wkoll lil xi membri tas-CID pajżana li kien hemm mal-folla! Kien hemm għadd ta' feruti li ħafna minnhom kellhom daqqiet fuq rashom. U dan meta l-lembubi suppost jintużaw għad-daqqiet fuq l-ispalla. Kienu mumenti ta' ħasra. Pulizija Maltin f'isem Gvern Ingliż isawwtu bla ħniena lil Maltin oħra bħalhom għax dawn riedu d-drittijiet tagħhom imħarsa. Iżda dan xorta ma kissirx il-moral tad-dimostranti. Jien spiċċajt nieħu ħsieb lil xi feruti. Wieħed mill-feruti niftakru jgħidli "Għal pajjiżi lest li nsofri aktar minn hekk." Niftakar ukoll illi Agatha Barbara, li kienet Ministru dak iż-żmien, ġarret lill-feruti sad-djar tagħhom bil-karozza tagħha stess. Fit-28 t'April 1958 Malta uriet id-dwejjaq u d-diżapprovazzjoni tagħha għal mod mhux xieraq li bih ġiet ittrattata mill-Gvern Ingliż. Akkost dak li seħħ, kien strajk ta' suċċess għax kien att b'saħħtu ta' reżistenza. Wara dawn il-ġranet bdiet il-veru għajta li l-Ingliżi għandhom imorru lura f'pajjiżhom u li Malta għandha tingħata l-ħelsien. F'Mejju 1958, l-istess Agatha Barbara, Patrick Holland u oħrajn ġew arrestati u mibgħuta l-ħabs akkużati li xewxu lin-nies biex jaqalgħu l-inkwiet. Wara l-irvellijiet tat-28 t'April, il-Gvernatur Sir Robert Laycock ordna illi għat-tlett xhur li kien imiss, ħadd ma seta' jorganizza meetings, dimostrazzjonijiet jew marċi la f'Malta u lanqas f'Għawdex. Fil-fatt niftakar li f'dik is-sena, l-Partit Laburista kien iċċelebra l-1 ta' Mejju fl-Empire Stadium fil-magħluq. Kemm huwa importanti li ż-żagħżagħ ta' llum ikunu jafu dwar ġrajjiet bħal dawn? Importanti ħafna. Iż-żagħżagħ ta' llum ma waqgħux mill-ajru issa u Malta ma saritx għalihom issa. Huwa tajjeb li jkunu jafu biex wasalna s'hawn, wasalna s'hawn. Aħna għadna nitkellmu fuq l-Assedju l-Kbir li seħħ 400 sena ilu u dwar meta ġew il-Franċiżi! Allura kif ġrajjiet aktar riċenti, ta' żmien il-kolonjaliżmu Ingliż u ż-żmien ta' qabel il-gwerra u ta' wara l-gwerra ma nitkellmux fuqhom? Illum dawn iż-żagħżagħ qed jaraw lill-ġenituri tagħhom b'pagiet mhux ħażin u bil-pensjonijiet. Kien il-Gvern Laburista li għamel dawn l-affarijiet. Jafuh dan? Jafu li sas-sebgħinijiet kien hawn in-nies jittallbu fit-toroq? Il-Partit Laburista twieled b'messaġġ soċjali. Il-Partit Nazzjonalista min-naħa l-oħra dejjem kien moħħu fil-kwistjoni kostituzzjonali – li Malta issir dominium status: jiġifieri li Malta tkun f'idejn il-Maltin imma li s-sigurtà tibqa' f'idejn l-Ingliżi, bir-reġina tibqa' r-reġina ta' Malta. Mintoff l-ewwel ħaġa li għamel irdoppja l-pagi b'ordni, għamel il-bonus, ic-childrens' allowances u l-pensjonijiet. Temmen li għadha teżisti s-solidarjetá bejn il-ħaddiema? Il-ħaddiema mxew il-quddiem meta ngħaqdu fit-trade unions u mhux meta kulħadd mexa għal rasu. Fl-għaqda hemm is-saħħa. Iżda illum iċ-ċirkostanzi nbidlu. Hawn aktar individwaliżmu. Is-solidarjetà bejn il-ħaddiema naqset ferm. Dari, kien hemm aktar gwida ta' prinċipji. Illum donnu li l-flus qed jirrovinaw lil kulħadd. INTERVISTA: STEPHEN ABELA – PRO – Każin Laburista ta' Raħal Ġdid (Facebook – BCoolBLabour) Għaliex inħolqot l-inizjattiva tal-Facebook BCoolBLabour? Din l-inizjattiva ġiet maħsuba f'Diċembru li għadda minn grupp ta' żagħżagħ li jiffrekwentaw il-Każin Laburista ta' Raħal Ġdid, fosthom jiena. L-għan wara l-BCoolBLabour huwa li nwasslu l-messaġġ tal- Partit Laburista taħt format modern u popolari. Bi pjaċir ngħid li l-Mexxej tagħna Dr Joseph Muscat kien l-ewwel wieħed li ssieħeb magħna, appuntu f' Diċembru li għadda. Minn dakinhar 'l hawn għandna kważi elf u mitejn sieħeb u sieħba. L-għan li nżommu l-paġna tal-facebook tagħna bl-Ingliż hu sabiex jintlaħqu kemm jista' jkun individwi, u speċjalment barranin li jkunu jistgħu jsegwu x'qed jiġri fil-politika Maltija. Proġett simili bil-Malti għadu kif ġie imniedi taħt l-awspiċju tal-Forum Żagħżagħ Laburisti u qed jieħdu ħsiebha Roderick Spiteri u Veronica Barbara. Kull attività li nagħmlu noħorġuha fuq il-facebook BCoolBLabour, u issa anki mill-FZL Paola. Iżda BCoolBLabour mhux biss il-facebook. Aħna nippruvaw inqajjmu mistoqsijiet fuq issues partikolari u ġrajjiet kurrenti. Norganizzaw ukoll diversi laqgħat sabiex niddiskutu opinjonijiet u ideat. Għazilna l-isem BCoolBLabour għax kull ma naghmlu aħna rriduh mibni fuq ideat friski u progressivi f'forma differenti mis-soltu bil-għan li jappella għal kulħadd, speċjalment għaż-żagħżagħ. Fil-fatt din l-inizjattiva mhijiex l-unika ħaġa li għamel il-Każin Laburista ta' Raħal Ġdid. Qed isir ukoll tibdil sostanzjali u mhux li jimxi biss fuq il-prinċipju li l-affarijiet isiru tajbin, iżda li jsiru aħjar. Min jiġi l-Każin, jista' jara dan b'għajnejh fosthom billi jsegwi l-avviżi tal-Partit Laburista u tal-Kazin fuq electronic board mal-faċċata tal-każin. Iċ-Ċentru Laburista ta' Raħal Ġdid huwa mgħammar b'faċilitajiet ġodda bħal LCD TVS kbar u Big Screen fejn il-membri u sħabhom jistgħu jsegwu diversi avvenimenti sportivi minn madwar id-dinja kollha. Hemm ukoll sistema ta' Wi-Fi b'xejn għall-użu ta' kulħadd. Barra minn hekk nagħmlu ħidma kontinwa ta' attivitajiet edukattivi. Is-Sajf li għadda ġbarna erba' għalliema sabiex jagħtu lezzjonijiet b'xejn fil-Matematika, l-Malti, l-Physics u l-Ingliż lil dawk l-istudenti li kellhom jagħmlu r-re-sits. Permezz ta' din l-inizjattiva bl-isem ta' "Nikbru fit-Tagħlim", 36 student minn madwar Malta kollha attendew għal dawn il-lezzjonijiet. Il-ħsieb kien biex ngħinu lil dawk il-ġenituri li ma jifilħux iħallsu għall-lezzjonijiet tal-privat. Kienet idea ġdida li jidhrilna li marret tajjeb ħafna. Min jista' jissieħeb f'BCoolBLabour? Wieħed jista' jissieħeb magħna billi jidħol bħala 'friend' fil-facebook. M'hemmx limitu ta' età. Kull min huwa interessat li jara x'qegħdin nagħmlu jista' jidħol fil-facebook jew jikkuntattjana fuq Fis-26 t'April li ġej, ser issir laqgħa ta' diskussjoni biex jitfakkru l-ġrajjiet tat-28 t'April 1958. X'inhu l-iskop ta' din l-attivitá? L-iskop huwa li nfakkru l-ġrajjiet ta' dakinhar biex nuru illi l-affarijiet li għandna llum ma ġewx mix-xejn imma li kkontribwixxa ħafna għalihom il-Partit Laburista. Nixtiequ wkoll inqajjmu mistoqsija partikolari. Dak iż-żmien il-gvern Ingliż attakka d-drittijiet u d-dinjità tal-ħaddiema u taż-żagħżagħ u hedded l-għixien tagħhom u għalhekk dawn qamu għad-drittijiet tagħhom. Jiena jidhirli illi llum il-ġurnata l-affarijiet huma differenti. Imma d-dinjità tal-ħaddiem hija mheddha. Permezz ta' din il-laqgħa, nixtiequ niddiskutu jekk il-ħaddiema u l-istudenti ta' llum jaħsbux li d-drittijiet tagħhom huma mħarrsa biżżejjed. Min jista' jattendi għal din il-laqgħa? Kulħadd huwa mistieden għal din il-laqgħa iżda napprezzaw ħafna l-attendenza taż-żagħżagħ. Din il-laqgħa ta' diskussjoni ser titmexxa mill-ġurnalista Gerald Fenech. Ser tkun fil-format ta' diskussjoni. Mhux ser ikun hemm panel stabbilit sabiex b'hekk kulħadd ikun flimkien u kulħadd jingħata ċ-ċans biex jgħid tiegħu. Ser ikun hemm ukoll diversi personalitajiet li kienu nvoluti dakinhar bħal Dr Vincent Moran, Salvu Sant, Anton Cassar li huwa wkoll storiku u kittieb u Dr Alex Sciberras Trigona li ser ipinġilna l-istampa lokali u anki dik internazzjonali. Jipparteċipaw f'din il-laqgħa ser ikun hemm ukoll Nikita Alamango, membru tal-Eżekuttiv FŻL u diversi Membri Parlamentari tal-lokal. Kemm huma relevanti għal-lum il-ġrajjiet li seħħew dakinhar? Jidhirli li huma relevanti ħafna. Il-ġrajjiet li jseħħu f'pajjiż inqabbilhom ma' torri. Jekk tieħu l-ġebel minn taħt, jaqa' kollox. Dawk iż-żminijiet kienu l-pedamenti ta' llum. Minn hemm beda kollox. Aħna nemmnu li kull pass li għamilna fl-istorja ta' pajjiżna kien importanti biex wasalna fejn wasalna. Ħaġa twasslek għall-oħra. U allura, iva, jiena napprezza ħafna l-Indipendenza li ġab George Borg Olivier daqs kemm napprezza wkoll il-Ħelsien li ġab il-Perit Duminku Mintoff. Għalija, ħaġa wasslet għall-oħra u niddejjaq nisma' ħafna logħob bil-kliem dwar dawn il-ġrajjiet. Kif qal il-Mexxej tagħna Joseph Muscat, dawn huma kollha ġrajjiet li aħna l-Maltin għandna ngħożżu lkoll flimkien u ndaqs. Irridu naħsbu b'mod miftuħ u ċar. Fil-preżent, temmen li għadha teżisti s-solidarjetá bejn il-ħaddiema? Fejn hemm il-unions nemmen li hemm solidarjetà. Imma fuq postijiet tax-xogħol fejn m'hemmx union, ma naħsibx li hemm ħafna. Barra minn hekk, naħseb illi d-dinjità fuq ix-xogħol hija mhedda illum. Bosta drabi jkollok tagħmel anki dak li ma tridx għax inkella ssib ruħek barra. Min għandu jattendi għal din il-laqgħa? Għandu jattendi kull min jixtieq ikun jaf x'ġara fit-28 t'April 1958. Huwa importanti, speċjalment għal dawk li ma jafux b'dawn il-ġrajjiet li jiġu u jisimgħu x'għamlu missirijietna għal Malta u għall-poplu Malti. Importanti wkoll li kulħadd jiġi u jgħid tiegħu. Kulħadd huwa mistieden. Personalment għandi għal qalbi ħafna d-dinjità tal-bniedem. Jiena darba staqsejt lili nnifsi – x'inhu l-aħjar li jkollok id-dinjità u ma jkollokx il-flus jew li jkollok il-flus imma ma jkollokx id-dinjità? Dak inhar deherli li d-dinjita' m'hemmx prezzha. Id-dinjita' tal-persuna u tal-ħaddiem tiġi l-ewwel u qabel kollox. Il-ġrajjiet tal-1958 jitkellmu proprju fuq dan. INTERVISTA: RODERICK SPITERI – Forum Żagħżagħ Laburisti – Raħal Ġdid X'inhu l-għan tal-Forum Żagħżagħ Laburisti? L-għan prinċipali tal-Forum Żagħżagħ Laburisti huwa li jiġbed liż-żagħżagħ lejn il-Partit Laburista, anki lil dawk li forsi illum mhumiex ta' twemmin Laburista. Permezz tal-Forum aħna nwasslu l-messaġġ tal-Partit liż-żagħżagħ. Norganizzaw diversi laqgħat u attivitajiet differenti. Il-fergħa taż-żagħżagħ ta' Raħal Ġdid minn dejjem kienet waħda mill-aktar rinomati. Dan l-aħħar kienet għamlet xi żmien wieqfa imma issa qed terġa' titrawwem. Nixtiequ illi dawk iż-żagħżagħ li llum għandhom sittax, sbatax il-sena u li fl-elezzjoni li ġejja jridu jivvutaw, ikunu jafu sewwa x'għandu x'joffrilhom il-Partit Laburista. Barra minn dan, huma dawn l-istess żagħżagħ li fi ftit snin oħra ser ikunu qed imexxu din l-Għaqda. Dawn huma żagħżagħ li qatt ma raw il-partit tagħhom fil-gvern. Aħna nixtiequ li dawn iż-żagħżagħ li għadhom żgħar ikunu konxji ta' x'għamel tajjeb il-Partit Laburista biex illum dawn għandhom dak li għandhom. Nixtiequ niddiskutu magħhom kif bosta minna qed nistudjaw bis-saħħa tal-Perit Mintoff. Bħala żagħżugħ ta' 26 sena li wasalt biex insir perit, inħossni ispirat ħafna mill-Perit Mintoff li dejjem ħadem għal ħaddiem. Il-ġenituri tagħna kienu kapaċi jtellgħuna sewwa bis-saħħa tac-childrens' allowance li nieda l-Perit Mintoff. In-nanniet tagħna jistgħu jagħtuna dik ix-xi ħaġa tal-pocket money bis-saħħa tal-pensjonijiet li ħoloq Mintoff. Irridu niftakru li dan kollu ġie mix-xejn, bis-saħħa tal-Partit Laburista. Min jista' jissieħeb mal-Forum Żagħżagħ Laburisti? Fil-Forum Żagħżagħ Laburisti ta' Raħal Ġdid qegħdin grupp ta' żagħżagħ li hu immexxi minn Keith Glanville bħala President. Awtomatikament meta wieħed jissieħeb mal-Partit Laburista u jkun bejn l-età ta' 16-il sena u l-35 sena huwa jkun jifforma parti wkoll mill-Forum Żagħżagħ Laburisti. Aħna naħdmu ħafna wkoll mal-bqija tal-membri tal-Każin u ngħinu lil xulxin kemm fl-ideat u kif ukoll fl-attivitajiet. Fis-26 t'April li ġej, ser issir laqgħa ta' diskussjoni biex jitfakkru l-ġrajjiet tat-28 t'April 1958. X'inhu l-iskop ta' din l-attivitá? Fit-28 t'April 1958, il-Maltin b'mod kollettiv ingħaqdu kollha flimkien u waqqfu lill-gvern Ingliż. Urew illi huma kapaċi jiġġieldu għad-drittijiet tagħhom, għal ħajjithom, għal pajjiżhom. Għalkemm forsi dakinhar ma ggwadanjajna xejn ekonomikament, bħala stimolu ta' poplu dakinhar iggwadanjajna ħafna. Kieku ma kienx għal dawk il-ġlidiet ta' dak iż-żmien, naħseb li ma konniex naslu fejn wasalna. F'din il-laqgħa ser niddiskutu fosthom kif f'dawk iż-żminijiet tal-ħamsinijiet, ħafna mis-servizzi li ngawdu minnhom illum, ma kienux jeżistu. Edukazzjoni b'xejn ma kienx hemm jew jekk kien hemm, kienet għat-tfal tas-sinjuri bħal kif kienet l-università. Pensjonijiet ma kienx hemm, sptarijiet b'xejn lanqas. Dawn kollha kellu jiġġieled għalihom il-ħaddiem f'dawk iż-żminijiet. Dan l-aħħar qed naraw kif l-istipendju tal-istudenti tal-università qed jiġi kkunsidrat bħala piż. Dan meta f'pajjiżna qed nippruvaw inħajjru biex dak li jkun jibqa' jistudja. Diġà ma ħadnix l-istipendji li ġejna mwiegħda. Allura nistaqsi jien... l-istudenti ta' llum ħa jagħmlu dak li għamlu l-istudenti bejn l-1996 u l-1998 meta ħarġu fit-toroq u riedu jkissru kull m'hemm għax il-Gvern Laburista iddeċieda li ried jagħmel kontroll fuq l-istipendji? Jew dakinhar il-gvern Laburista kien ħażin u l-gvern ta' llum huwa tajjeb? Jistgħu jgħidulna l-istudenti ta' llum jekk hux ser jipprotestaw jew jekk hux ser jibqgħu b'idejhom fuq żaqqhom? Kemm huma relevanti għal-lum il-ġrajjiet li seħħew dakinhar? Dak iż-żmien iż-żagħżagħ iġġieldu għad-drittijiet tax-xogħol tagħhom. Illum iż-żagħżagħ iridu jiġġieldu għad-drittijiet tal-kundizzjonijiet tax-xogħol u għad-dinjità fuq ix-xogħol. Jekk inti studjajt, sibt ix-xogħol denju għalik, sibt il-paga li jistħoqqlok? Illum veru hawn l-opportunità li ssiefer u li tgawdi mill-opportunitajiet li jeżistu f'pajjiżi oħra speċjalment fl-Ewropa. Imma per eżempju jien, l-uniku wild fil-familja tiegħi, għaliex għandi nitlaq barra minn Malta u nħalli lil ġenituri tiegħi weħidhom? Ser nerġgħu immorru lura għas-sittinijiet? Fil-preżent, taħseb li għadha teżisti s-solidarjetá bejn il-ħaddiema? Għalkemm illum hawn ħafna unions, illum teżisti ħafna biża' li dak li jkun jitlef xogħlu. Mhux qed ngħidlek li m'għadiex teżisti s-solidarjetà. Imma tant m'hawnx alternattiva ta' xogħol, li naħseb li l-biża' li titlef xogħolok hija kbira wisq. Kemm temmen li diskussjoni bħal din għandha tappella għaż-żagħżagħ? Nemmen li diskussjoni bħal din għandha tappella b'mod speċjali għaż-żagħżagħ. Hija mezz kif aħna ż-żagħżagħ insemmgħu leħinna u nesprimu l-opinjonijiet tagħna. Nixtiequ ħafna li għal din il-laqgħa jattendu bosta żagħżagħ ħalli nisimgħu x'għandhom x'jgħidu huma. Huwa importanti illi kemm dawk li jafu x'ġara f'dak iż-żmien u wisq aktar dawk li ma jafux, jiltaqgħu magħna għal din id-diskussjoni u jiddiskutu magħna kemm dwar dak li ġara dakinhar u anki dwar x'qed jiġri illum ħalli fl-aħħar mill-aħħar nippruvaw inwasslu messaġġ lill-policy makers xi drittijiet għad fadlilhom il-ħaddiema illum u jekk fadlilhomx drittijiet. Dawk iż-żagħżagħ li jixtiequ jagħmlu kuntatt magħna jistgħu jagħmlu dan fuq fzlpaola@gmail.com (Dan l-artiklu ġie ppubblikat fit-Torċa tad-19 t'April 2009) dimostrazzjonijiet emigrazzjoni Forum Żgħażagħ Laburisti Gvern Ingliż Gvernatur Sir Robert Laycock Kanal tas-Suez Każin Laburista ta' Raħal Ġdid Kummissarju J Bonnici Soler Kummissarju Vivien De Gray Nikbru fit-Tagħlim solidarjeta Tieni Gwerra Dinjija Torċa
IL-ĠLIEDA GĦAD-DRITTIJIET U D-DINJITÀ